Ekurhuleni waarsku inwoners teen listerioseArgieffoto (Foto: DarkoStojanovic, Pixabay) Die Stad Ekurhuleni het Dinsdag inwoners gemaan om voorsorgmaatreëls te tref wanneer kos voorberei word tydens die feesgety, ná die uitbreking van listeriose. Minstens 37 persone het reeds weens die siekte in Suid-Afrika gesterf. Daar is reeds meer as 550 gevalle aangemeld sedert die uitbreking verlede week aangekondig is. Die departement van gesondheid het aangedui die gevalle is in Gauteng, KwaZulu-Natal en die Wes-Kaap aangemeld. Ekurhuleni maan sy inwoners om die volgende voorsorgmaatreëls te tref om die siekte te voorkom: – Moenie ongepasteuriseerde melk drink of kos eet wat ongepasteuriseerde melk bevat nie; – Was hande, messe, toonbanke en broodborde nadat rou kos hanteer en voorberei is; – Spoel rou groente af voor jy dit eet; – Hou rou vleis, pluimvee en seekos afsonderlik van groente, vrugte en gekookte kos; – Maak seker kos van dierebronne soos vleis, pluimvee of seekos word deeglik voorberei; en – Verhit weense worsies en kouevleis voor dit geëet word. Simptome van listeriose sluit koors, spierpyn en soms ook naarheid en diarree in. Indien die infeksie na die senuweestelsel versprei, kan simptome soos hoofpyn, nekpyn, verwarring, verlies aan balans en stuipe voorkom. Lees alle vorige berigte oor listeriose op Maroela Media.